**Schválenie OBECNýM zastupiteľstvom**

Obecné zastupiteľstvo v Radvanovciach

Uznesenie č. 11/2024 zasadnutia Obecného zastupiteľstva v Radvanovciach zo dňa 14.6.2024 o 19 00.. hod.

*Názov bodu programu:*

Vstup obce Radvanovce do Klubu akcionárov Východoslovenská vodárenská spoločnosť, a. s., o. z.

(skrátený názov KA VVS OZ)

*Text uznesenia:*

Obecné zastupiteľstvo v Radvanovciach

Podľa § 11 ods. 4 písm. m) zákona SNR č. 369/1990 Zb. o obecnom zriadení v znení neskorších predpisov:

A. Berie na vedomie znenie stanov KA VVS OZ

B. Schvaľuje účasť obce Radvanovce v občianskom združení:

Klub akcionárov Východoslovenská vodárenská spoločnosť, a. s., o. z.

Sídlo: Hlavné námestie 356/5, 81101 Bratislava-Staré Mesto, Slovenská republika

IČO: 52861058

Registračné číslo: VVS/1-900/90-58096

Registrový úrad: MV SR

Celkový počet poslancov obecného zastupiteľstva:

Počet prítomných poslancov obecného zastupiteľstva:

Za uznesenie : 5

Proti uzneseniu: 0

Zdržali sa: 0

V Radvanovciach dňa ..14.6.2024

.......................................................

Peter Dzugas

starosta obce Radvanovce

*Dôvodová správa:*

Východoslovenská vodárenská spoločnosť, a. s. *(ďalej aj „VVS“)* k 31.12.2018 evidovala 771 akcionárov. Z nich približne 97% má podiel na základnom imaní menší ako 0,5 %. Skupina 21 akcionárov, teda necelé 3 % má podiel na základnom imaní vyšší ako 0,5 % a zároveň disponujú viac ako 50 % všetkých hlasov. Absolútna menšina počtu akcionárov teda môže presadiť svoje rozhodnutia bez ohľadu na dominantnosť počtu akcionárov s minimálnym počtom akcií.

Vychádzajúc z vyššie uvedenej disproporcie už pred založením Klubu akcionárov Východoslovenská vodárenská spoločnosť, a. s., o. z. *(ďalej aj „KA“ alebo „združenie“)*, na neformálnej úrovni v jednotlivých okresoch akcionári diskutovali o možnostiach presadenia ich záujmov. Z týchto neformálnych rozhovorov vyplynula potreba inštitucionalizovania, zjednotenia a koordinácie potrieb akcionárov VVS tak, aby nimi založený a spravovaný subjekt bol partnerom aj na rokovaniach mimo valných zhromaždení.

KA vznikol z troch hlavných dôvodov. Prvým je vytvorenie rovnováhy medzi menšinovými a väčšinovými akcionármi. Druhým je potreba koordinácie činnosti akcionárov tak, aby čo najviac akcionárov malo možnosť efektívne uplatňovať svoje práva vo vzťahu k VVS. A tretím je vytvorenie subjektu, ktorý bude zastupovať členov KA na neformálnych stretnutiach aj mimo valných zhromaždení. KA je otvorenou platformou pre všetkých akcionárov, t. j. nielen tých s minoritným počtom akcií.

Klub akcionárov je v zahraničí obvyklou a známou iniciatívou akcionárov, ktorá funguje aj pri mnohých iných svetových spoločnostiach v rôznych odvetviach. Pri vzniku KA sa akcionári inšpirovali klubmi akcionárov viacerých spoločností ako napr. TOTAL, SUEZ, BMW, RWE, VINCI. Kluby akcionárov sa starajú predovšetkým o vzdelávanie, osvetu a poradenstvo pre svojich členov, ďalej pripravujú projekty podporujúce ich činnosť, ochraňujú práva a uplatňujú záujmy svojich členov vo vzťahu k spoločnosti, k iným koordinovaným skupinám akcionárov, ale aj vo vzťahu k inštitúciám štátnej a verejnej správy. Tendencia preferovať vytváranie určitých základní akcionárov v rozptýlenej akcionárskej štruktúre, za účelom spolupráce a koordinácie pri vytváraní vôle vo vnútri spoločnosti, je na nadnárodnej úrovni obsiahnutá v zámeroch OECD, ktoré sú odporúčaním pre jednotlivé členské krajiny. V intenciách regulatívu OECD, označenom ako „Krajiny G20/OECD Princípy správy a riadenia spoločností“[[1]](#footnote-1) sa uvádza: *„Už dlhú dobu je známe, že v spoločnostiach s rozptýleným vlastníctvom môžu mať jednotliví akcionári v spoločnosti príliš malý podiel na to, aby sa im vyplatili náklady na prijatie akcionárskych opatrení, alebo investície do monitorovania výkonnosti spoločnosti. Navyše, ak drobní akcionári skutočne investovali prostriedky do týchto aktivít, mohli by na tom zarobiť aj iní, bez toho, aby prispeli (tzv. „čierni pasažieri“). Tento efekt, ktorý znižuje motiváciu monitorovať, je pravdepodobne menším problémom pre inštitúcie, najmä finančné inštitúcie, pôsobiace vo funkcii splnomocnenca, pri rozhodovaní, či svoj podiel v jednotlivých spoločnostiach zvýšiť na významný, alebo skôr jednoducho diverzifikovať. Avšak ďalšie náklady v súvislosti s držaním významného podielu môžu byť stále vysoké. V mnohých prípadoch inštitucionálni investori tento krok nepodstupujú, pretože je nad ich schopnosti, alebo by si vyžadoval investovať do jedinej spoločnosti viac zo svojich aktív, ako by bolo rozumné.* ***Na prekonanie tejto asymetrie, ktorá nahráva diverzifikácii, by malo byť povolené, a dokonca podporované, aby akcionári spolupracovali a koordinovali svoje aktivity pri nomináciách a voľbe správnych orgánov, podávali pozmeňujúce a doplňujúce návrhy programu valného zhromaždenia a s cieľom zlepšiť správu a riadenie komunikovali niektoré záležitosti priamo so spoločnosťou****.* ***Všeobecnejšie povedané, akcionári by mali mať možnosť komunikovať medzi sebou bez toho, aby museli splniť náležitosti udelenej plnej moci****.“*

Založenie KA podporilo takmer 60 akcionárov VVS na ustanovujúcich valných zhromaždeniach združenia, ako aj desiatka ďalších na osobných rokovaniach.

Štruktúra KA zodpovedá štandardom pre takúto organizáciu:

a) Valné zhromaždenie - najvyšší orgán KA. Schvaľuje základné otázky fungovania a činnosti KA.

b)Regionálne zhromaždenia volebných delegátov - volebný orgán jednotlivých okresov, v ktorých majú akcionári/ členovia KA svoje sídlo. Každé regionálne zhromaždenie má možnosť nominovať svojho zástupcu do dozornej rady

c) Správna rada - výkonný orgán KA, ktorý ako celok zodpovedá za svoju činnosť valnému zhromaždeniu. Členmi správnej rady sú rešpektovaní experti, ktorí garantujú odbornosť činnosti KA.

d) Dozorná rada – kontrolný orgán KA. Kontroluje súlad výkonu činnosti KA so zákonmi ako aj stanovami KA. Každý okres, v ktorom má akcionár / člen KA svoje sídlo, má možnosť nominovať svojho zástupcu do dozornej rady.

e) Štatutárny orgán - riaditeľ združenia organizuje, riadi bežnú činnosť združenia a koná v mene združenia. Je zodpovedný za chod KA.

V KA má každý člen 1 hlas bez ohľadu na počet akcií VVS, ktoré vlastní, pretože rozhodnutia, ktoré sa týkajú strategickej suroviny, akou je voda, sa majú prijímať na základe konsenzu väčšiny členov, nie väčšiny počítanej z hodnoty majetku/akcií člena. Jedine tak je možné dosiahnuť predvídateľný, dlhodobo udržateľný plán, ktorý zohľadňuje potrebu čo najširšieho okruhu akcionárov VVS.

Úlohou KA je vytvorenie pravidelnej komunikačnej platformy medzi akcionármi navzájom, ako aj medzi akcionármi a VVS. Primárnym cieľom klubu je zabezpečiť jeho členom informácie, poradenstvo, vzdelávanie, ochranu práv a uplatňovanie záujmov, prípadne ich zastupovanie najmä vo vzťahu k VVS, ale i iným akcionárom, ktorých záujmy sa nestotožňujú so záujmami početnej väčšiny akcionárov.

KA vníma komunikáciu ako najdôležitejší element. Preto bude KA členov KA informovať, vzdelávať, pravidelne sa s nimi stretávať a rokovať, aby sa stanovili potreby členov KA. Na základe poznania týchto potrieb, budú pripravené strategické plány a dokumenty, ktoré bude KA v mene svojich členov presadzovať. Ide napríklad o otázku plánu rozvoja siete vodovodov a kanalizácií, možnosti získania zdrojov z EÚ alebo alternatívach spolupráce pri správe a prevádzke obecných vodovodov, čistiarní či kanalizácií. Ak bude mať KA taký počet členov, že sa KA stane relevantnou organizáciou akcionárov VVS, navrhne vedeniu VVS, okrem iného, program pravidelných stretnutí na úrovni vrcholového vedenia VVS.

Predmet činnosti KA:

(a) Vzdelávanie, osveta, poradenstvo pre členov združenia (napr. organizovanie odborných diskusií, účasť na konferenciách, publikovanie článkov a odporúčaní k najlepším postupom, vytváranie odborných hodnotiacich komisií alebo účasť v odborných hodnotiacich komisiách, atď.);

(b) Príprava a rozvoj projektov podporujúcich činnosť členov združenia a činnosť združenia;

(c) Ochrana práv  a uplatňovanie záujmov členov združenia nielen vo vzťahu k VVS, ale aj vo vzťahu k orgánom štátnej správy, územnej samosprávy alebo iným subjektom, ktoré môžu vplývať na oprávnené práva a záujmy členov združenia.

Členstvo v KA je dobrovoľné a bezplatné.

1. Dostupné na webovom sídle: https://www.mzv.cz/file/2247685/g20\_principles\_of\_corporate\_governance\_cze.pdf [↑](#footnote-ref-1)